Melléklet

Pályázati felhívás szombathelyi székhelyű sportszervezetek

működésének és tevékenységének támogatására

Szombathely Megyei Jogú Város Közgyűlésének Városstratégiai, Idegenforgalmi és Sport Bizottsága pályázatot hirdet szombathelyi székhelyű sportintézmények, sportszervezetek, egyesületek és más jogi személyek pénzügyi támogatására.

**A pályázat célja**: A pályázati felhívás célja a szombathelyi székhelyű sportszervezetek működésének és tevékenységének támogatása. A kiírás lehetőséget teremt Szombathely város sport kínálatának bővítésére színvonalas programokkal, valamint olyan sportrendezvények megvalósítására, amelyek nagy tömegeket mozgósítanak és a város életében jelentős sporteseménynek számítanak. A támogatottak célcsoportjaSzombathely város területén működő hivatalosan bejegyzett és nyilvántartásba vett kisebb sportszervezetek. A pályázat keretében lehetőség nyílik a versenysporttal foglalkozó sportszervezetek, szakosztályok saját rendezvényeinek támogatására.

**Támogatottak köre:** Szombathely város területén működő hivatalosan bejegyzett és nyilvántartásba vett sportszervezetek. (Magánszemély nem részesülhet támogatásban.) A több szakosztállyal rendelkező egyesületek csak szakosztályonként és a szakosztály külön alszámla számának (nem egyesület főszámla számával) feltüntetésével pályázhatnak.

A **Sporttörvény** alapján sportszervezetek a sportegyesületek, a sportvállalkozások, a sportiskolák, valamint az utánpótlás-nevelés fejlesztését végző alapítványok.

A **sportegyesület** az egyesülési jogról, a közhasznú jogállásról, valamint a civil szervezetek működéséről és támogatásáról szóló törvény és a Polgári Törvénykönyv szabályai szerint működő társadalmi szervezet, mely alaptevékenysége a sporttevékenység szervezése és alapvető feltételeinek a megszervezése. A hazai sport hagyományos egysége, épp ezért közvetlen állami támogatásban is részesülhet.

A **sportvállalkozás** olyan gazdasági társaság, amelynek a cégnyilvántartásról, a cégnyilvánosságról és a bírósági cégeljárásról szóló törvény alapján a cégjegyzékbe bejegyzett tevékenysége sporttevékenység, továbbá a gazdasági társaság célja sporttevékenység szervezése, valamint a sporttevékenység feltételeinek megteremtése egy vagy több sportágban. Sportvállalkozás korlátolt felelősségű társasági, illetve részvénytársasági formában alapítható, illetve működhet a gazdasági társaságokról szóló törvény szabályai szerint. A fogyatékosok sportja, illetve a szabadidősport területén sporttevékenység közhasznú társaság keretében is szervezhető.

**Nem nyújthatnak be pályázatot:**

* pártok,
* munkaadói és munkavállalói érdekképviseleti szervezetek,
* biztosító egyesületek,
* egyházak,
* közalapítványok,
* sportvállalkozáson kívüli gazdasági társaságok,
* valamint azok a civil szervezetek, amelyek a 2011. évi CLXXV. törvény 2. § 22. pontja szerinti tevékenységet végzik.

**Nem részesülhet támogatásban:**

* az a pályázó, amely a bizottsághoz benyújtott támogatás iránti kérelmében megtévesztő vagy valótlan adatot szolgáltatott,
* az a pályázat, amelyet nem a támogatásra jogosult nyújtott be,
* az a pályázat, amely nem felel meg a pályázati felhívásban szereplő támogatási célnak,
* az a pályázó, amelynek lejárt esedékességű köztartozása van,
* az a pályázó, amely a korábbi szerződésben foglalt feltételeket megszegte,
* az a pályázó, amely a korábban az Önkormányzattól kapott támogatást a vonatkozó támogatási szerződésben megjelölt céltól részben, vagy egészben eltérően használta fel,
* az a pályázó, amely 2022. évben az Önkormányzattól pénzügyi támogatást kapott és az összeg felhasználásáról a támogatási megállapodásban meghatározott ideig nem számolt el, vagy azt nem a megjelölt célra használta fel,
* az a pályázó, akinek a bejegyzett (nyilvántartott) tevékenységi körében a sporttevékenység nem szerepel.

**Minimális támogatási összeg: 100.000,- Ft.**

**Maximális támogatási összeg: 700.000,- Ft.**

**Támogatás intenzitása: 100%**

**Pályázat benyújtható: 2023. március 1 – 2023. március 31. (24.00 óráig) között.**

**Pályázati díj: nincs**

**A pályázatok benyújtása és elbírálása:**

Határidőn túl érkező pályázat automatikusan elutasításra kerül.

A pályázó szervezetnek legkésőbb a pályázat benyújtásával egyidejűleg regisztrálnia kell az Önkormányzat hivatalos honlapján az „Ügyintézés” menüpont alatt az alábbi elérhetőségen:

<https://www.szombathely.hu/ugyintezes/onkormanyzati-tamogatasi-rendszer/onkormanyzati-tamogatasi-rendszer.2626/> regisztrációs kérelmét az **„ITT”** szóra kattintva érheti el.

A regisztrációhoz kötelező mellékletként az alábbi dokumentumokat szükséges csatolni (pdf. formátumban):

* a szervezet aláírt, hatályos alapdokumentumát (alapító okirat, alapszabály),
* 30 napnál nem régebbi hitelesített banki aláírási címpéldányt
* 30 napnál nem régebbi bírósági kivonatot (mellékelhető a [www.birosag.hu](http://www.birosag.hu) oldalon a civil szervezetek névjegyzékében található a pályázatot benyújtó civil szervezet alapadataiból 30 napnál nem régebben készült elektronikus kivonat is).

Regisztrációval már rendelkező szervezet a regisztráció tárgyévben történő egyszeri megújítását követően nyújthat be pályázatot, az Önkormányzati Támogatások Rendszerébe történő bejelentkezést követően a „Regisztráció módosítása/megújítása” menüpont segítségével.

Regisztrációval nem rendelkező szervezet a regisztráció elfogadása után az Önkormányzattól e-mailben kapott jelszóval lép be az Önkormányzati Támogatások Rendszere felületre, és tölti ki a pályázati adatlapot.

A pályázati adatlap az Önkormányzati Támogatások Rendszerébe történő belépést követően az alábbi elérési útvonalon érhető el:

* Támogatások
* Pályázatok
* Sportszervezetek működésének és tevékenységének támogatása pályázat

A pályázati adatlap kötelező mellékletét képezik az Önkormányzati Támogatások Rendszere/Letölthető dokumentumok elérési útvonalon található:

* [Közpénzes nyilatkozat.](http://www.e-savaria.hu/OTR/Document/GetDocument/13345)doc,
* Átláthatósági nyilatkozat.doc dokumentumok kitöltve és aláírva elektronikus formában.

A pályázatnak tartalmaznia kell a szervezet éves részletes költségvetését.

A pályázatokról a Városstratégiai, Idegenforgalmi és Sport Bizottság dönt a benyújtási határidőt követő 30 napon belül vagy a soron következő bizottsági ülésen. A döntés eredményéről a pályázó elektronikus úton kap értesítést. A döntéssel szemben fellebbezési lehetőség nincs.

A pályázat benyújtására és elbírálására Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendeletében foglaltak az irányadók.

**Az elszámolás rendje:**

Az elszámolásokat kizárólag elektronikus úton az Önkormányzati Támogatási Rendszer felületén kell benyújtani. Az elszámolások elszámolhatóak a pályázati felhívás 1. sz. mellékletét képező elszámolási segédletet figyelembe véve a pályázati felhívás 2. sz. mellékletét képező elszámoló lapon. Az elszámolás határideje működési támogatás esetén a tárgyévet követő év január 31. napja, illetve rendezvény vagy egyéb támogatás esetén a megvalósítást követő 60 napon belül.

Elszámolható költségek:

A támogatott kizárólag a támogatási cél megvalósításával összefüggésben a Támogatott nevére szóló számlákkal, valamint az általa kibocsátott pénzügyi bizonylatokkal (személyi jellegű kifizetések esetén) jogosult elszámolni. Az elszámolható költségek a Támogatott által a támogatási igény benyújtásakor kitöltött pályázati adatlapon megjelölt költségek vagy a Támogató egyedi döntése alapján meghatározott egyéb költségek.

Reprezentációs költség (vendéglátás, ajándék, étel, ital stb.) a támogatási összeg maximum 10 % -át teheti ki.

A támogatott sportszervezet nyilatkozik arról, hogy az elszámolt tételek más elszámolásban nem szerepelnek, valamint arról, hogy a támogatás felhasználásának ellenőrizhetősége a számviteli nyilvántartás tovább részletezésével nyerhető adatokkal biztosított.

A támogatott szervezet kijelenti, hogy az egyéb önkormányzati támogatást és egyéb forrást kizárólag a fent megnevezett programra, egyéb támogatott célra használta fel. A Támogatott köteles az elszámoláshoz felhasznált számlákat, bizonylatokat az elszámolás benyújtásától számított 5 évig megőrizni.

**A támogatás formája és mértéke:**

Vissza nem térítendő, elő- és utófinanszírozású támogatás.

**Szombathely, 2023. február 21.**

**/: Tóth Kálmán :/**

**a Bizottság elnöke**